(3)

Anexa VII se înlocuiește cu următorul text: „ANEXA VII CONTROLUL ȘI ERADICAREA ENCEFALOPATIILOR SPONGIFORME TRANSMISIBILE CAPITOLUL A Măsuri ulterioare apariției suspiciunii privind prezența unei est la ovine și caprine Dacă o ovină sau o caprină dintr-o exploatație dintr-un stat membru este suspectă că este afectată de una dintre EST, toate ovinele și caprinele din exploatația respectivă sunt puse sub restricție oficială de circulație, până la aflarea rezultatelor examenelor de confirmare. Dacă există dovezi că exploatația în care se afla respectivul animal în momentul apariției suspiciunii de EST ar putea să nu fie aceeași cu exploatația în care animalul ar fi putut fi expus la EST, statul membru poate decide să pună sub control oficial alte exploatații sau numai exploatația în care a avut loc expunerea, în funcție de informațiile epidemiologice disponibile. Laptele și produsele lactate provenind de la ovinele și caprinele dintr-o exploatație pusă sub control oficial, care sunt prezente în exploatația respectivă de la data la care se suspectează prezența EST până la aflarea rezultatelor examenelor de confirmare, se folosesc exclusiv în cadrul exploatației în cauză. CAPITOLUL B Măsuri ulterioare confirmării prezenței unei est la bovine, ovine și caprine 1. Investigația menționată la articolul 13 alineatul (1) litera (b) trebuie să identifice: (a) în cazul bovinelor: — toate celelalte rumegătoare prezente în exploatația de care aparține animalul la care s-a confirmat boala, — în cazul unei femele la care s-a confirmat boala, toți descendenții săi născuți în intervalul de doi ani înainte sau după debutul clinic al bolii la mamă; — toate animalele din cohorta de care aparține animalul la care s-a confirmat boala, — originea posibilă a bolii, — celelalte animale prezente în exploatația de care aparține animalul la care s-a confirmat boala sau în orice altă exploatație susceptibilă de a fi fost afectată de agentul EST sau de a fi fost expusă la aceeași alimentație sau sursă de contaminare, — circulația hranei pentru animale potențial contaminate, a altor materiale sau a oricăror alte mijloace de transmitere, care ar fi putut să transmită agentul EST la sau de la exploatația în cauză; (b) în cazul ovinelor și caprinelor: — toate celelalte rumegătoare, în afară de ovine și caprine, prezente în exploatația de care aparține animalul la care s-a confirmat boala, — părinții și, în cazul femelelor, toți embrionii, ovulele, precum și ultimii descendenți ai femelei la care a fost confirmată boala, în măsura în care se pot identifica, — toate celelalte ovine și caprine din exploatația de unde provine animalul la care s-a confirmat boala, pe lângă cele menționate la a doua liniuță, — originea posibilă a bolii și identificarea altor exploatații în care se află animale, embrioni sau ovule potențial afectate de agentul EST sau care au fost expuse la aceeași alimentație sau sursă de contaminare, — circulația hranei pentru animale potențial contaminate, a altor materiale sau a oricăror alte mijloace de transmitere, care ar fi putut transmite agentul EST la sau de la exploatația în cauză. 2. Măsurile prevăzute la articolul 13 alineatul (1) litera (c) cuprind cel puțin următoarele: 2.1. În cazul confirmării ESB la o bovină, uciderea și distrugerea completă a animalelor din specia bovină identificate prin investigația menționată la punctul 1 litera (a) a doua și a treia liniuță; cu toate acestea, un stat membru poate hotărî: — să nu ucidă și să nu distrugă animalele din cohorta menționată la punctul 1 litera (a) a treia liniuță dacă s-a demonstrat că animalele în cauză nu au avut acces la aceeași alimentație ca animalul afectat, — să amâne uciderea și distrugerea animalelor din cohorta menționată la punctul 1 litera (a) a treia liniuță până la sfârșitul vieții productive, cu condiția ca respectivele exemplare să fie tauri ținuți permanent la un centru de colectare a materialului seminal și să se poată garanta că aceștia urmează să fie complet distruși după moarte. 2.2. În cazul confirmării EST la o ovină sau la o caprină: 2.2.1. În cazurile în care nu se poate exclude prezența ESB dacă prezența ESB nu poate fi exclusă pe baza rezultatelor testului circular efectuat în conformitate cu metodele și protocoalele prezentate în anexa X capitolul C partea a 3-a punctul 3.2 litera (c), uciderea și distrugerea completă și fără întârziere a tuturor animalelor, embrionilor și ovulelor identificate în urma investigației menționate la punctul 1 litera (b) între liniuțele a doua și a cincea. Animalele în vârstă de peste 18 luni ucise pentru distrugere sunt testate pentru depistarea EST în conformitate cu metodele și protocoalele de laborator stabilite în anexa X capitolul C partea a 3-a punctul 3.2, astfel cum se prevede în anexa III capitolul A partea a II-a punctul 5 Se determină genotipul proteinei prionice al tuturor ovinelor (maximum 50). Laptele și produsele lactate provenind de la animalele care trebuie distruse și care au fost prezente în exploatație între data la care s-a confirmat că nu se poate exclude prezența ESB și data distrugerii complete a animalelor se elimină în conformitate cu articolul 12 din Regulamentul (CE) nr. 1069/2009 al Parlamentului European și al Consiliului (7). După uciderea și distrugerea completă a tuturor animalelor, exploatația face obiectul condițiilor stabilite la punctul 3 2.2.2. În cazurile în care se poate exclude prezența ESB și a scrapiei atipice Dacă prezența ESB și a scrapiei atipice sunt excluse în conformitate cu metodele și protocoalele de laborator stabilite în anexa X capitolul C partea a 3-a punctul 3.2 litera (c), exploatația face obiectul condițiilor stabilite la litera (a) și, în conformitate cu decizia statului membru responsabil de exploatație, al condițiilor fie de la opțiunea 1 prezentată la litera (b), fie de la opțiunea 2 prezentată la litera (c) fie de la opțiunea 3 prezentată la litera (d): (a) Laptele și produsele lactate provenind de la animalele care trebuie distruse sau sacrificate și care au fost prezente în exploatație între data la care s-a confirmat cazul de EST și data finalizării măsurilor care trebuie să fie aplicate în exploatația respectivă, în conformitate cu dispozițiile de la literele (b) și (c), sau provenind de la efectivul infectat, până la ridicarea tuturor restricțiilor prevăzute la litera (d) și punctul 4 nu sunt utilizate pentru hrănirea rumegătoarelor, cu excepția rumegătoarelor din cadrul exploatației în cauză. Introducerea pe piață a laptelui și a produselor lactate de acest tip ca hrană pentru nerumegătoare se limitează la teritoriul statului membru responsabil de exploatație. Pe documentul comercial care însoțește loturile de lapte și produse lactate de acest tip și pe orice ambalaj care conține astfel de loturi se indică clar mențiunea: „A nu se utiliza în alimentația rumegătoarelor”. Se interzic folosirea și depozitarea hranei pentru animale care conține lapte și produse lactate de acest tip în exploatațiile care dețin rumegătoare. Hrana în vrac pentru animale care conține lapte și produse lactate de acest tip se transportă cu vehicule care nu transportă în același timp și hrană pentru rumegătoare. În cazul în care vehiculele respective sunt ulterior utilizate pentru transportarea alimentelor destinate rumegătoarelor, acestea se curăță minuțios pentru a evita contaminarea încrucișată, în conformitate cu o procedură autorizată de către statul membru responsabil de exploatație. (b) Opțiunea 1 – uciderea și distrugerea completă a tuturor animalelor Se procedează la uciderea și distrugerea completă, fără întârziere, a tuturor animalelor, embrionilor și ovulelor identificate în urma investigației prevăzute la punctul 1 litera (b) a doua și a treia liniuță. Animalele în vârstă de peste 18 luni ucise pentru distrugere sunt testate pentru depistarea EST în conformitate cu metodele și protocoalele de laborator stabilite în anexa X capitolul C partea a 3-a punctul 3.2, astfel cum se prevede în anexa III capitolul A partea a II-a punctul 5 Se determină genotipul proteinei prionice al tuturor ovinelor (maximum 50). Prin derogare de la condițiile menționate la primul paragraf de la opțiunea 1, statele membre pot decide să aplice, în schimb, măsurile enumerate la subpunctele (i) sau (ii): (i) să înlocuiască uciderea și distrugerea completă a tuturor animalelor, fără întârziere, prin sacrificarea pentru consumul uman, fără întârziere, cu îndeplinirea următoarelor condiții: — animalele sunt sacrificate pentru consumul uman pe teritoriul statului membru responsabil de exploatație; — toate animalele care sunt în vârstă de peste 18 luni și sunt sacrificate pentru consumul uman sunt testate pentru depistarea EST în conformitate cu metodele și protocoalele de laborator stabilite în anexa X capitolul C partea a 3-a punctul 3.2 (ii) să excepteze mieii și iezii mai mici de trei luni de la uciderea și distrugerea completă fără întârziere, cu condiția ca aceștia să fie sacrificați pentru consumul uman înainte de a depăși vârsta de trei luni. Până la uciderea și distrugerea completă sau sacrificarea pentru consumul uman a tuturor animalelor, exploatația în care s-a decis aplicarea opțiunii 1 face obiectul măsurilor prevăzute la punctul 2.2.2 litera (a) și la punctul 3.4 litera (b) a treia și a patra liniuță. După uciderea și distrugerea completă sau sacrificarea pentru consumul uman a tuturor animalelor, exploatația în care s-a decis aplicarea opțiunii 1 face obiectul condițiilor prevăzute la punctul 3 (c) Opțiunea 2 – uciderea și distrugerea completă numai a animalelor susceptibile Se procedează la genotiparea proteinei prionice a tuturor ovinelor prezente în exploatație, urmată de uciderea și distrugerea completă, fără întârziere, a tuturor animalelor, embrionilor și ovulelor identificate în urma investigației prevăzute la punctul 1 litera (b) a doua și a treia liniuță, cu următoarele excepții: — berbecii de reproducție cu genotip ARR/ARR, — oile de reproducție care au cel puțin o alelă ARR și nu prezintă alela VRQ și, în cazul în care aceste oi sunt gestante în momentul investigației, mieii născuți ulterior de acestea, dacă genotipurile lor îndeplinesc cerințele prezentului paragraf, — ovinele care au cel puțin o alelă ARR și sunt destinate exclusiv sacrificării pentru consumul uman, — în cazul în care statul membru responsabil de exploatație decide astfel, mieii și iezii mai mici de trei luni, cu condiția ca aceștia să fie sacrificați pentru consumul uman înainte de a depăși vârsta de trei luni. Acești miei și iezi nu vor fi supuși genotipării. Animalele în vârstă de peste 18 luni ucise pentru distrugere sunt testate pentru depistarea EST în conformitate cu metodele și protocoalele de laborator stabilite în anexa X capitolul C partea a 3-a punctul 3.2, astfel cum se prevede în anexa III capitolul A partea a II-a punctul 5 Prin derogare de la condițiile menționate la primul paragraf de la opțiunea 2, statele membre pot decide să aplice, în schimb, măsurile enumerate la subpunctele (i), (ii) și (iii): (i) să înlocuiască uciderea și distrugerea completă a animalelor menționate la primul paragraf de la opțiunea 2 prin sacrificarea pentru consumul uman, cu îndeplinirea următoarelor condiții: — animalele sunt sacrificate pentru consumul uman pe teritoriul statului membru responsabil de exploatație; — toate animalele care sunt în vârstă de peste 18 luni și sunt sacrificate pentru consumul uman sunt testate pentru depistarea EST în conformitate cu metodele și protocoalele de laborator stabilite în anexa X capitolul C partea a 3-a punctul 3.2 (ii) să amâne genotiparea și, ulterior, uciderea și distrugerea completă sau sacrificarea pentru consumul uman a animalelor menționate la primul paragraf de la opțiunea 2 pentru o perioadă de maximum trei luni în cazurile în care data confirmării cazului index este apropiată de începerea sezonului de fătare, cu condiția ca oile și caprele, precum și mieii și iezii lor nou-născuți să fie izolați de ovinele și caprinele din alte exploatații în cursul întregii perioade; (iii) să amâne uciderea și distrugerea completă sau sacrificarea pentru consumul uman a animalelor menționate la primul paragraf de la opțiunea 2 pentru o perioadă de maximum trei ani de la data confirmării cazului index, la efectivele de ovine și în exploatațiile în care ovinele și caprinele sunt ținute împreună. Aplicarea derogării prevăzute în prezentul alineat se limitează la cazurile în care statul membru responsabil de exploatație consideră că situația epidemiologică nu poate fi remediată fără uciderea animalelor în cauză, dar că acest lucru nu poate fi efectuat imediat, având în vedere nivelul scăzut de rezistență al populației ovine din exploatație, alături de alte aspecte, inclusiv factori de natură economică. Berbecii de reproducție, cu excepția celor cu genotip ARR/ARR, sunt uciși sau castrați fără întârziere și sunt puse în aplicare toate măsurile posibile pentru a constitui rapid rezistența genetică a populației ovine din exploatație, inclusiv prin reproducția dirijată și eliminarea oilor pentru mărirea frecvenței alelei ARR și eliminarea alelei VRQ. Statul membru responsabil de exploatație se asigură că numărul de animale care urmează să fie ucise la sfârșitul perioadei de amânare nu este mai mare decât era imediat după confirmarea cazului index. Până la uciderea și distrugerea completă sau sacrificarea pentru consumul uman a tuturor animalelor menționate la primul paragraf de la opțiunea 2, exploatația în care s-a decis aplicarea opțiunii 2 face obiectul măsurilor prevăzute la punctul 2.2.2 litera (a), punctul 3.1, punctul 3.2 literele (a) și (b), punctul 3.3 și punctul 3.4 litera (a) prima și a doua liniuță, litera (b) prima, a treia și a patra liniuță și litera (c). Cu toate acestea, în cazul în care statul membru responsabil de exploatație decide să amâne uciderea și distrugerea completă sau sacrificarea pentru consumul uman a animalelor în conformitate cu subpunctul (iii), exploatația face obiectul măsurilor prevăzute la punctul 2.2.2 litera (a) și punctele 4.1-4.6. După uciderea și distrugerea completă sau sacrificarea pentru consumul uman a animalelor menționate la primul paragraf de la opțiunea 2, exploatația în care s-a decis aplicarea opțiunii 2 face obiectul condițiilor prevăzute la punctul 3 (d) Opțiunea 3 – lipsa obligativității uciderii și distrugerii complete a animalelor Un stat membru poate decide să nu procedeze la uciderea și distrugerea completă a animalelor identificate în urma investigației prevăzute la punctul 1 litera (b) a doua și a treia liniuță în cazul îndeplinirii cel puțin a criteriilor de la una dintre următoarele patru liniuțe: — este dificil să se obțină ovine înlocuitoare de genotipurile autorizate conform punctului 3.2. literele (a) și (b), — frecvența alelei ARR în cadrul rasei sau al exploatației este scăzută, — acest lucru este considerat necesar pentru a evita cosangvinizarea, — acest lucru este considerat necesar de către statul membru în urma unei analize temeinice a tuturor factorilor epidemiologici. Statele membre care permit recurgerea la opțiunea 3 în gestionarea epidemiilor de scrapie clasică păstrează evidențele referitoare la motivele și criteriile care stau la baza fiecărei decizii individuale de aplicare. Atunci când sunt detectate cazuri suplimentare de scrapie clasică într-o exploatație în care este aplicată opțiunea 3, statul membru va reevalua relevanța motivelor și criteriilor care stau la baza deciziei de a aplica opțiunea 3 în exploatația respectivă. În cazul în care se ajunge la concluzia că aplicarea opțiunii 3 nu asigură un control adecvat al epidemiei, statul membru înlocuiește opțiunea 3 utilizată pentru gestionarea exploatației în cauză cu opțiunea 1 sau opțiunea 2, astfel cum se prevede la literele (b) și (c). Se determină genotipul proteinei prionice al tuturor ovinelor (maximum 50) în termen de trei luni de la data confirmării cazului index de scrapie clasică. Exploatația în care s-a decis aplicarea opțiunii 3 face imediat obiectul condițiilor prevăzute la punctul 2.2.2 litera (a) și punctul 4 2.2.3. În cazurile în care este confirmată prezența scrapiei atipice În situația în care cazul confirmat de EST la o exploatație este un caz de scrapie atipică, exploatația este supusă următorului protocol de monitorizare intensificată pentru depistarea EST pe o perioadă de doi ani de la data detectării ultimului caz de scrapie atipică: toate ovinele și caprinele de peste 18 luni care sunt sacrificate pentru consumul uman și toate ovinele și caprinele de peste 18 luni care au murit sau au fost ucise în exploatație se testează pentru detectarea EST în conformitate cu metodele și protocoalele de laborator stabilite în anexa X capitolul C partea a 3-a punctul 3.2 În situația în care cazul de EST confirmat în perioada de monitorizare intensificată de doi ani menționată la primul paragraf nu este un caz de scrapie atipică, exploatația este supusă măsurilor menționate la punctul 2.2.1 sau la punctul 2.2.2 2.3. În cazul în care un animal afectat de o EST provine dintr-o altă exploatație: (a) un stat membru poate decide, pe baza istoricului animalului infectat, să aplice măsuri de eradicare doar în exploatația de origine sau și în cea în care s-a confirmat infecția; (b) în cazul pășunilor folosite în comun de mai multe efective, statele membre pot decide limitarea aplicării acestor măsuri la un singur efectiv, după o analiză temeinică a tuturor factorilor epidemiologici; (c) în cazul în care în aceeași exploatație sunt ținute mai multe efective, statele membre pot decide limitarea aplicării măsurilor de eradicare la efectivul în care a fost confirmată prezența EST, dacă s-a verificat că efectivele au fost ținute izolate unul de altul și că este puțin probabilă răspândirea bolii între efective prin contact direct sau indirect. 3. După uciderea și distrugerea completă sau sacrificarea pentru consumul uman a tuturor animalelor identificate într-o exploatație, în conformitate cu punctul 2.2.1, punctul 2.2.2 litera (b) sau punctul 2.2.2 litera (c): 3.1. exploatația este supusă unui protocol de monitorizare intensificată pentru EST care include testarea pentru depistarea EST, în conformitate cu metodele și protocoalele de laborator stabilite în anexa X capitolul C partea a 3-a punctul 3.2, a tuturor animalelor care sunt enumerate în continuare și care sunt în vârstă de peste 18 luni, cu excepția ovinelor cu genotipul ARR/ARR: (a) animalele care erau ținute în exploatație la data confirmării cazului de EST în conformitate cu punctul 2.2.2 litera (c) și care au fost sacrificate pentru consumul uman; (b) animalele care au murit sau au fost ucise în exploatație, cu excepția celor ucise în cadrul unei campanii de eradicare a unei boli. 3.2. în exploatație pot fi introduse numai următoarele animale: (a) ovine de sex masculin cu genotipul ARR/ARR; (b) ovine de sex feminin cu cel puțin o alelă ARR și care nu prezintă alela VRQ; (c) caprine, cu condiția ca lichidarea animalelor să fi fost urmată de curățarea și dezinfecția completă a tuturor spațiilor pentru adăpostirea animalelor. 3.3. în exploatație se pot utiliza numai berbecii de reproducție și produsele germinale de ovine care se încadrează în următoarele categorii: (a) ovine de sex masculin cu genotipul ARR/ARR; (b) material seminal de la berbeci cu genotipul ARR/ARR; (c) embrioni cu cel puțin o alelă ARR și care nu prezintă alela VRQ. 3.4. ieșirea animalelor din exploatație este autorizată fie în scopul distrugerii acestora, fie sub rezerva îndeplinirii următoarelor condiții: (a) ieșirea următoarelor animale din exploatație este permisă pentru toate scopurile, inclusiv pentru reproducție: — ovinele cu ARR/ARR; — oile cu o singură alelă ARR și care nu prezintă alela VRQ, dacă sunt mutate în alte exploatații care sunt restricționate ca urmare a aplicării măsurilor în conformitate cu punctul 2.2.2 litera (c) sau (d); — caprinele, dacă sunt mutate în alte exploatații care sunt restricționate ca urmare a aplicării măsurilor în conformitate cu punctul 2.2.2 litera (c) sau (d); (b) următoarele animale pot ieși exploatație pentru a fi duse direct la sacrificare pentru consumul uman: — ovinele cu cel puțin o alelă ARR; — caprinele; — dacă statul membru decide astfel, mieii și iezii care nu au împlinit vârsta de trei luni la data sacrificării; — toate animalele în momentul în care statul membru a decis să aplice derogările prevăzute la punctul 2.2.2 litera (b) subpunctul (i) și punctul 2.2.2 litera (c) subpunctul (i); (c) dacă statul membru decide astfel, mieii și iezii pot fi mutați într-o altă exploatație de pe teritoriul său numai în scopul îngrășării înainte de sacrificare sub rezerva respectării următoarelor condiții: — exploatația de destinație să nu conțină alte ovine sau caprine decât cele care sunt îngrășate înainte de sacrificare; — la sfârșitul perioadei de îngrășare, mieii și iezii proveniți din exploatațiile care fac obiectul măsurilor de eradicare sunt transportați direct la un abator situat pe teritoriul aceluiași stat membru pentru a fi sacrificați înainte de a împlini vârsta de douăsprezece luni. 3.5. Restricțiile stabilite la punctele 3.1-3.4 continuă să se aplice exploatației: (a) până la data de la care exploatația nu mai deține decât ovine cu genotipul ARR/ARR, cu condiția ca în exploatație să nu fie ținute niciun fel de caprine sau (b) pe o perioadă de doi ani de la data finalizării tuturor măsurilor menționate la punctul 2.2.1, punctul 2.2.2 litera (b) sau punctul 2.2.2 litera (c), cu condiția să nu fie detectat niciun caz de EST, în afara celor de scrapie atipică, în această perioadă de doi ani. Dacă în cadrul perioadei de doi ani este confirmat un caz de scrapie atipică, exploatația este, de asemenea, supusă măsurilor prevăzute la punctul 2.2.3 4. În urma deciziei de a pune în aplicare opțiunea 3 prevăzută la punctul 2.2.2 litera (d) sau derogarea prevăzută la punctul 2.2.2 litera (c) subpunctul (iii), exploatația face imediat obiectul următoarelor măsuri: 4.1. Exploatația este supusă unui protocol de monitorizare intensificată pentru EST care include testarea pentru depistarea EST, în conformitate cu metodele și protocoalele de laborator stabilite în anexa X capitolul C partea a 3-a punctul 3.2, a tuturor animalelor care sunt enumerate în continuare și care sunt în vârstă de peste 18 luni, cu excepția ovinelor cu genotipul ARR/ARR: (a) animalele care au fost sacrificate pentru consumul uman; (b) animalele care au murit sau au fost ucise în exploatație, cu excepția celor ucise în cadrul unei campanii de eradicare a unei boli. 4.2. Numai următoarele ovine pot fi introduse în exploatație: (a) ovinele de sex masculin cu genotipul ARR/ARR; (b) ovine de sex feminin cu cel puțin o alelă ARR și care nu prezintă alela VRQ. Cu toate acestea, prin derogare de la literele (a) și (b), un stat membru poate permite introducerea în exploatație a animalelor menționate la literele (c) și (d) în cazul în care rasa crescută în exploatație este clasificată de statul membru drept rasă locală în pericol de a fi pierdută pentru agricultură în conformitate cu anexa IV la Regulamentul (CE) nr. 1974/2006 al Comisiei (8) și în cazul în care frecvența alelei ARR în cadrul rasei este redusă: (c) ovinele de sex masculin cu cel puțin o alelă ARR și care nu prezintă alela VRQ; (d) ovinele de sex feminin care nu prezintă alela VRQ. 4.3. În exploatație se pot utiliza numai berbecii de reproducție și produsele germinale de ovine care se încadrează în următoarele categorii: (a) ovinele de sex masculin cu genotipul ARR/ARR; (b) materialul seminal de la berbeci cu genotipul ARR/ARR; (c) embrionii cu cel puțin o alelă ARR și care nu prezintă alela VRQ. Cu toate acestea, prin derogare de la literele (a), (b) și (c), un stat membru poate permite utilizarea în exploatație a berbecilor de reproducție și a produselor germinale de ovine menționate la literele (d), (e) și (f) în cazul în care rasa crescută în exploatație este clasificată de statul membru drept rasă locală în pericol de a fi pierdută pentru agricultură în conformitate cu anexa IV la Regulamentul (CE) nr. 1974/2006 al Comisiei și în cazul în care frecvența alelei ARR în cadrul rasei este redusă: (d) ovinele de sex masculin cu cel puțin o alelă ARR și care nu prezintă alela VRQ; (e) materialul seminal de la ovine de sex masculin cu cel puțin o alelă ARR și care nu prezintă alela VRQ; (f) embrionii care nu prezintă alela VRQ. 4.4. Ieșirea animalelor din exploatație este autorizată în scopul distrugerii acestora sau sub rezerva îndeplinirii următoarelor condiții: (a) berbecii și oile cu genotipul ARR/ARR pot fi mutate din exploatație pentru orice scopuri, inclusiv pentru reproducție, cu condiția să fie mutate în alte exploatații care fac obiectul măsurilor în conformitate cu punctul 2.2.2 litera (c) sau litera (d); (b) următoarele animale pot ieși din exploatație pentru a fi duse direct la sacrificare pentru consumul uman: — fie ovinele cu cel puțin o alelă ARR și, dacă statul membru decide astfel, mieii și iezii care nu au împlinit vârsta de trei luni la data sacrificării; — fie toate animalele, în cazul în care statul membru a decis să aplice derogarea de la opțiunea 2 prevăzută la punctul 2.2.2 litera (c) subpunctul (iii) sau de la opțiunea 3 prevăzută la punctul 2.2.2 litera (d). (c) dacă statul membru decide astfel, mieii și iezii pot fi mutați într-o altă exploatație de pe teritoriul său numai în scopul îngrășării înainte de sacrificare sub rezerva respectării următoarelor condiții: — exploatația de destinație să nu conțină alte ovine sau caprine decât cele care sunt îngrășate înainte de sacrificare; — la sfârșitul perioadei de îngrășare, mieii și iezii proveniți din exploatațiile care fac obiectul măsurilor de eradicare sunt transportați direct la un abator situat pe teritoriul aceluiași stat membru pentru a fi sacrificați înainte de a împlini vârsta de douăsprezece luni. 4.5. Circulația produselor germinale din exploatație este supusă următoarelor condiții: statul membru se asigură că nu se expediază din exploatație material seminal, embrioni și ovule. 4.6. În cursul sezonului de fătare este interzisă utilizarea în comun a pășunilor de către ovinele și caprinele din exploatație și ovinele și caprinele din alte exploatații. În afara sezonului de fătare, utilizarea în comun a pășunilor se supune restricțiilor care urmează să fie stabilite de către statul membru, după o analiză temeinică a tuturor factorilor epidemiologici. 4.7. Restricțiile stabilite la punctul 2.2.2 litera (a) și la punctele 4.1-4.6 se aplică în continuare pentru o perioadă de doi ani de la depistarea ultimului caz de EST, care nu este un caz de scrapie atipică, în exploatațiile în care a fost pusă în aplicare opțiunea 3 prevăzută la punctul 2.2.2 litera (d). Dacă în cadrul perioadei de doi ani este confirmat un caz de scrapie atipică, exploatația este, de asemenea, supusă măsurilor prevăzute la punctul 2.2.3 În exploatațiile în care a fost pusă în aplicare derogarea de la opțiunea 2 prevăzută la punctul 2.2.2 litera (c) subpunctul (iii), restricțiile stabilite la punctul 2.2.2 litera (a) și la punctele 4.1-4.6 se aplică până la distrugerea completă sau sacrificarea pentru consumul uman a animalelor identificate pentru ucidere în conformitate cu punctul 2.2.2 litera (c), după care sunt aplicabile restricțiile prevăzute la punctul 3 CAPITOLUL C Cerințe minime ale unui program de reproducere a ovinelor pentru a se obține rezistență la est în conformitate cu articolul 6A PARTEA 1 Cerințe generale 1. Programul de reproducere se axează pe efectivele cu valoare genetică ridicată, astfel cum sunt definite în anexa I punctul 3 din Decizia 2002/1003/CE a Comisiei. Cu toate acestea, statele membre în care se aplică un program de reproducere pot decide să permită eșantionarea și genotiparea numai în cazul berbecilor de reproducție din efectivele care nu participă la programul de reproducere. 2. Se instituie o bază de date care să conțină cel puțin următoarele informații: (a) identitatea, rasa și numărul animalelor din toate efectivele care participă la programul de reproducere; (b) identificarea diferitelor animale eșantionate în cadrul programului de reproducere, inclusiv a berbecilor de reproducție eșantionați din efectivele care nu participă la programul de reproducere; (c) rezultatele oricăror teste de genotipare. 3. Se instituie un sistem de certificare uniformă prin care genotipul fiecărui animal eșantionat în cadrul programului de reproducere, inclusiv al berbecilor de reproducție eșantionați din efectivele care nu participă la programul de reproducere, este certificat printr-un număr de identificare individual. 4. Se instituie un sistem de identificare a animalelor și a eșantioanelor, de prelucrare a eșantioanelor și de difuzare a rezultatelor care să reducă pe cât posibil riscul de eroare umană. Acest sistem este suspus unor controale aleatorii periodice în vederea verificării eficacității sale. 5. Testele de genotipare a sângelui sau a altor țesuturi prelevate în scopul programului de reproducere, inclusiv de la berbecii de reproducție eșantionați din efectivele care nu participă la programul de reproducere, se efectuează în laboratoare autorizate în cadrul programului de reproducere. 6. Autoritatea competentă din statul membru poate ajuta asociațiile de crescători să creeze bănci genetice de material seminal, ovule și embrioni reprezentativi pentru genotipurile proteinei prionice care pot deveni rare ca urmare a programului de reproducere. 7. Programele de reproducere se stabilesc pentru fiecare rasă, luând în considerare următoarele elemente: (a) frecvența diferitelor alele în cadrul rasei; (b) raritatea rasei; (c) prevenirea reproducerii prin împerecheri consangvine și a deviației genetice. PARTEA 2 Norme specifice pentru efectivele participante 1. Obiectivul programului de reproducere este acela de a mări frecvența alelei ARR în cadrul efectivului, reducând, în același timp, prevalența alelelor a căror contribuție la susceptibilitatea la EST a fost demonstrată. 2. Cerințele minime pentru efectivele participante sunt următoarele: (a) se identifică individual, prin mijloace sigure, toate animalele din efectiv care urmează a fi supuse unui test de genotipare; (b) toți berbecii de reproducție din cadrul unui efectiv sunt supuși unui test de genotipare înainte de a fi folosiți pentru reproducție; (c) toți masculii cu alela VRQ sunt sacrificați sau castrați în termen de șase luni de la determinarea genotipului lor; aceste animale nu părăsesc exploatația, decât pentru a fi sacrificate; (d) femelele cunoscute ca având alela VRQ nu părăsesc exploatația, decât pentru a fi sacrificate; (e) se interzice folosirea altor masculi, inclusiv a donatorilor de material seminal utilizați pentru inseminarea artificială, în afară de cei certificați în cadrul programului de reproducere, în scopuri de reproducție în interiorul efectivului. 3. Statele membre pot hotărî să acorde derogări de la cerințele stabilite la punctul 2 literele (c) și (d) în scopul protejării raselor și a caracteristicilor de producție. 4. Statele membre informează Comisia în legătură cu derogările acordate în conformitate cu dispozițiile de la punctul 3, precum și în legătură cu criteriile folosite. PARTEA 3 Norme specifice pentru berbecii de reproducție eșantionați din efectivele care nu participă la programul de reproducere 1. Berbecii care urmează să fie eșantionați se identifică individual, prin mijloace sigure. 2. Berbecii la care s-a constatat prezența alelei VRQ nu părăsesc exploatația, decât pentru a fi sacrificați. PARTEA 4 Cadrul de recunoaștere a situației rezistenței la EST a efectivelor de ovine 1. Cadrul de recunoaștere a situației rezistenței la EST a efectivelor de ovine recunoaște situația rezistenței la EST a efectivelor de ovine care, în urma participării la programul de reproducere prevăzut la articolul 6a, îndeplinesc criteriile cerute de programul respectiv. Această recunoaștere se acordă la cel puțin două niveluri, după cum urmează: (a) efective de nivel I: efective compuse în totalitate din ovine cu genotipul ARR/ARR; (b) efective de nivel II: efective ale căror descendenți provin exclusiv din berbeci cu genotipul ARR/ARR. Statele membre pot hotărî să acorde recunoașterea și a altor niveluri astfel încât să răspundă cerințelor naționale. 2. Se efectuează eșantionări periodice și aleatorii de la ovine care provin din efective rezistente la EST: (a) în exploatație sau în abator, în vederea verificării genotipului; (b) în cazul efectivelor de nivel I, de la animale de peste 18 luni, la abator, în vederea depistării prezenței EST în conformitate cu anexa III. PARTEA 5 Rapoarte care trebuie prezentate Comisiei de către statele membre Statele membre care introduc programe naționale de reproducere pentru a obține rezistența la EST a populațiilor de ovine au următoarele obligații: 1. să informeze Comisia cu privire la cerințele unor astfel de programe; 2. să transmită Comisiei un raport anual privind progresele înregistrate. Raportul pentru fiecare an calendaristic este transmis până la data de 31 martie a anului următor.